**Solymos-Gúthy Eszter**

**részére**

zebegenykonyvtar@gmail.com

**Kedves Eszter!**

Hivatkozva december 19-ei személyes könyvtári találkozónkra és megbeszélésünkre – valamint az elmúlt évek során az Önkormányzat számára tett azonos tárgyú szóbeli és írásos megkereséseimre – szeretném ismét indítványozni, hogy Zebegény neve-nincs (Zebegény Könyvtára, Községi Könyvtár Zebegény vagy csak Községi Könyvtár stb.) könyvtárának adjunk nevet. A könyvtár egykori vezetője, a 2024. október 2-án elhunyt Pálos Edit is ezt szerette volna.

A zebegényi könyvtár fontos és kiemelt helye falunknak, nemzedékek jártak és járnak ide, hogy megismerkedjenek a könyvek használatával és az olvasás fontosságával. Reményeim szerint a falu vezetése ismét stabil és minden erejét arra fordítja, hogy közösségünk erősödjön, hogy minél több közös programunk legyen. Ennek pedig a könyvtár (valamint a hozzá köthető rendezvények) az egyik legmegfelelőbb helye.

Szeretném javasolni, hogy könyvtárunk Rákos Sándor Kossuth- és háromszoros József Attila-díjas költő, műfordító nevét vegye fel, aki nem csak a magyar irodalom egyik legkiemelkedőbb szereplője, de több mint 30 éven át élt az Újvölgyben, és verseiben, esszéiben és egyéb prózai munkáiban sokat és szeretettel írt Zebegényről, Szőnyi Istvánról. Idén december 25-én lesz halálának 25. évfordulója. Ez a névválasztás lehetőséget teremthetne az iskola számára is, hogy megemlékezzen róla az év egy bizonyos napján, ünnepségeket, tanulmányi versenyeket indíthasson, hogy belopja egy nagy költő munkásságát és emlékét a zebegényi diákság szívébe.

Bármilyen, a névadással kapcsolatos munkát szívesen vállalnék, ahogy azt is, hogy gyűjtést indítsak a könyvtár végleges helyén elhelyezendő bronztábla elkészítésére.

Tisztelettel kérem javaslatom továbbítását Polgármester úr és a Képviselőtestület számára.

Támogató együttműködését nagyon köszönöm,

üdvözlettel,

Tomaji Attila

Zebegény, Kálvária u. 4.

06 20 261 8572